এফআর টাওয়ারের নকশা জালিয়াতির ঘটনায় কাসেম ড্রাইসেলের এমডি তাসভীর গ্রেপ্তার
প্রকাশের সময় : আগস্ট ১৮, ২০১৯, ৮:০৫ অপরাহ্ণ
আপডেট সময় : আগস্ট ১৮, ২০১৯ at ৯:৫০ অপরাহ্ণ
জান্নাতুল পান্না : নকশা জালিয়াতির অভিযোগে বনানীর এফআর (ফারুক-রূপায়ন) টাওয়ারের অন্যতম মালিক ও কাসেম ড্রাইসেলের ব্যবস্থাপনা পরিচালক (এমডি) তাসভীর-উল-ইসলামকে গ্রেপ্তার করেছে দুর্নীতি দমন কমিশন (দুদক)। তিনি কুড়িগ্রাম জেলা বিএনপির সভাপতি।
রোববার বেলা সাড়ে ৩টায় রাজধানীর সেগুনবাগিচা এলাকা থেকে গ্রেপ্তার করা হয়েছে বলে এ প্রতিবেদককে নিশ্চিত করেন দুদকের উপ-পরিচালক (জনসংযোগ) প্রণব কুমার ভট্টাচার্য।
গত ২৫ জুন নকশা জালিয়াতির মাধ্যমে অবৈধভাবে ১৬ তলা থেকে ২৩ তলা ভবন নির্মাণের অভিযোগে এফআর টাওয়ারের মালিক, রাজধানী উন্নয়ন কর্তৃপক্ষের (রাজউক) দুই চেয়ারম্যানসহ ২৩ জনের বিরুদ্ধে পৃথক দু’টি মামলা দায়ের করে দুদক। দুদক উপ-পরিচালক আবু বকর সিদ্দিক বাদী হয়ে এফআর টাওয়ারের দুদকের সমন্বিত জেলা কার্যালয় ঢাকা-১ মামলা দু’টি দায়ের করেন।
উল্লেখ্য, চলতি বছরের ২৮ মার্চ এফআর টাওয়ারে আগুনের ঘটনায় ২৬ জন নিহত হন। এরপর ভবনটি নির্মাণে ত্রুটি, নকশা জালিয়াতি, অনিয়ম ও দুর্নীতির অনুসন্ধানে নামে দুদক। এরই অংশ হিসেবে মামলা হয়। মামলা দু’টি তদন্তের পর বিশেষ জজ আদালতে চার্জশিট দাখিল করা হবে। এরপর শুরু হবে বিচার। সম্পাদনা : সারোয়ার